ועדת העבודה, הרווחה והבריאות, כנסת 18, פרוטוקול מספר 649, 2012-02-15 09:30

חיים כץ: בוקר טוב.

חיים כץ: יום רביעי, כ"ב בשבט, ה-15 בפברואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק לשינוי שיטת העדכון של פנסיה תקציבית, התשע"ב-2011, הכנה לקריאה שנייה ושלישית.

חיים כץ: מה אישרנו?

נועה בן שבת: הגענו עד המשכורת הקובעת.

נועה בן שבת: עד ההגדרה של המשכורת הקובעת.

חיים כץ: אנחנו ממשיכים בהקראה בעמוד 2.

נועה בן שבת: התחלנו לקרוא את סעיף 2 והגענו עד הגדרת "המשכורת הקובעת" ושם עצרנו.

חיים כץ: בסדר.

חיים כץ: ממשיכים.

חיים כץ: אם יש למישהו הערות, הוא יוכל להעיר.

נועה בן שבת: היה תיקון שמשרד האוצר ביקש להכניס.

נועה בן שבת: הכול בכפוף להוראות סעיף 29 לחוק יסודות התקציב, וזה יהיה גם בכפוף להוראות של חוקים שקדמו לכך, הוראות חוק התקציב שקדמו לו והוראות אחרות שחייבו קבלת אישור להכללת רכיבי המשכורת לצורך אישור תקרה.

נועה בן שבת: אני מבקשת שכן יפורטו הוראות חוק התקציב שקדמו לו כדי שלא נישאר בעמימות כזאת.

נועה בן שבת: הוראות חוק שקדמו לו, לאיזה עניין.

נועה בן שבת: אנחנו יכולים להזכיר את חוקי התקציב לשנים 1983 ו-1982?

אסי מסינג: גם 2 לדעתי.

קריאה: מה שמחוק בסעיף 2, זה מחוק?

נועה בן שבת: מה שמחוק בסעיף 2, מחוק, אבל במקומו הוסף למעלה: "המשכורת הקובעת" – רכיבי המשכורת המובאים בחשבון – אני מציעה לומר בכפוף להוראות מגבילות – לצורך חישוב הקצבה שלה זכאי גמלאי חברת החשמל שהוא גמלאי ותיק, לפי הסכם פנסיה תקציבית, ביום ו' בטבת התשע"ב (1 בינואר 2012), כפי שהם מעודכנים לפי הוראות חוק זה.

נועה בן שבת: אני מציעה שתתווסף ההגדרה של הוראות מגבילות, שזה סעיף 9 לחוק יסודות התקציב, הוראות חוקי התקציב לשנים 1983 ו-1982 והוראות אחרות שחייבו קבלת אישור למשכורת לצורך חישוב הקצבה.

חיים כץ: מה זה הוראות אחרות?

אסי מסינג: יש את הסכם 75.

חיים כץ: אני לא יכול להכניס לחוק דברים שאני לא יודע מה הם.

אסי מסינג: זה מאוד ברור.

אסי מסינג: הוראות אחרות שחייבו.

חיים כץ: מה זה הוראות?

חיים כץ: זה כלל לא ברור.

חיים כץ: הוראות של מי?

חיים כץ: אתה שנתנו את ההוראות חיים?

חיים כץ: אתה יכול להתחייב שהם חיים?

אסי מסינג: אם רוצים להפנות, אפשר להפנות להסכם 75.

חיים כץ: משנת 1975?

אסי מסינג: בין ממשלת ישראל לבין חברת החשמל.

חיים כץ: תגדיר לי איזה הסכמים.

חיים כץ: אני לא יודע מה זה הוראות אחרות, אני לא יודע מי נתן הוראות, אני לא יודע מי האנשים האלה.

אסי מסינג: הדבר השני היא ועדת השרים לענייני שכר.

נועה בן שבת: שהוגדרה בהסכם?

אסי מסינג: לפני חוקי התקציב.

חיים כץ: מי הייתה ועדת שרים לענייני שכר?

חיים כץ: אתה יכול לומר לי שהאנשים האלה עדיין חיים?

אסי מסינג: מה זה משנה?

אסי מסינג: החלטות הוועדה.

חיים כץ: אני לא יודע מה הן החלטות.

אסי מסינג: אלה החלטות ידועות.

חיים כץ: אסי, אתה רוצה את חוק יסודות התקציב משנת 1982, בסדר אבל מדובר כבר בשלושים שנים.

חיים כץ: האנשים בחלקם כבר לא חיים.

חיים כץ: תמחקי את זה.

נועה בן שבת: הוראות חוקי התקציב לשנים 1982 ו-1983, אם יש הוראות כאלה, הן מחייבות, אבל הוראות אחרות, זה נראה מאוד רחב.

חיים כץ: כן, תמחקי את זה.

אסי מסינג: לא, רגע.

אסי מסינג: הסכם 1975, בוודאי שצריך להפנות לגביו.

אסי מסינג: הסכם 1975 למעשה מפנה.

חיים כץ: תכתוב הסכם 1975, תגדיר, אבל תמחק הוראות אחרות.

נועה בן שבת: בסדר.

נועה בן שבת: הסכם בין ממשלת ישראל לחברת החשמלך מיום 20 לספטמבר 1975.

אסי מסינג: למען הסדר הטוב אני רוצה להבהיר ולחזור להערה קודמת לגבי הסכם 75.

אסי מסינג: הסכם 75 למעשה מדבר על אישורים שהממשלה נדרשה.

אסי מסינג: הממשלה נדרשה בהתאם לוועדת השכר.

חיים כץ: אתה מדבר לפרוטוקול.

אסי מסינג: לכן גם אם ועדת השרים אינה מוזכרת במפורש, ברור שמכוח הסכם 75 נדרשים אישורים מסוימים.

חיים כץ: אמרת את זה לפרוטוקול.

חיים כץ: בסדר.

חיים כץ: תמשיכי.

נועה בן שבת: (ב) המשכורת הקובעת של גמלאי חברת החשמל שהוא גמלאי ותיק, תעודכן בחודש ינואר של כל שנה (סעיף זה – חודש העדכון),\

נועה בן שבת: בעד קצבת חודש ינואר ואילך, לפי שיעור עליית המדד החדש לעומת המדד הקודם.

נועה בן שבת: (ג) תשלום בעד עדכון המשכורת הקובעת לפי סעיף קטן (ב) בשל חודש ינואר בכל שנה, ישולם לא יאוחר ממועד תשלום קצבת חודש פברואר של אותה שנה.

נועה בן שבת: 3.

נועה בן שבת: תוספות לקצבה (א) בסעיף זה - "קצבת הבסיס" – כמפורט להלן, לפי העניין: (1) לעניין התוספת לקצבת הבסיס כאמור בסעיף קטן (ב) – הקצבה שלה זכאי הגמלאי לפי הסכם פנסיה תקציבית, בכפוף להוראות סעיף 29 לחוק יסודות התקציב.

חיים כץ: בכפוף להסכמים 75.

חיים כץ: מה שכתבת בסעיף הקודם.

נועה בן שבת: (2) לעניין התוספת לקצבת הבסיס כאמור בסעיף קטן (ג) – קצבת הבסיס כאמור בפסקה (1) בצירוף התוספת כאמור בסעיף קטן (ב), ככל שמגיעה לגמלאי.

אסי מסינג: כאן אני צריך להוסיף סעיף קטן (3).

נועה בן שבת: למה אתה מוסיף את זה כ-(3)?

אסי מסינג: זה יהיה חלק מהתוספות שיתלבשו על התוספות האחרות.

נועה בן שבת: אבל היא לא תופיע בסעיף קטן (ב)?

נועה בן שבת: הרי בסעיף קטן (ב)(1) יש לגמלאי שמונה אחוזים, 12 אחוזים, ואתה יכול להוסיף את הקצבה הנוספת.

אסי מסינג: תוספת על תוספת.

אסי מסינג: היא לא גורעת.

אסי מסינג: לכן מה שצריך להוסיף כאן זה לעניין התוספת.

נועה בן שבת: זה יהיה תוספת לקצבת הבסיס כאמור בסעיף קטן.

אסי מסינג: אלא אם כן אפשר לחלק אותה.

חיים כץ: על זה אתם יכולים לשבת אחרי הישיבה ולראות היכן אתם מוסיפים את זה.

אסי מסינג: את השישה אחוזים.

חיים כץ: כן.

נועה בן שבת: מה שברור הוא שאתה אומר שזאת תוספת שתתווסף.

חיים כץ: על התוספת.

נועה בן שבת: על התוספת של 12 או שמונה אחוזים.

חיים כץ: נכון.

נועה בן שבת: עליה תתווסף התוספת.

נועה בן שבת: בעצם לא תתווסף עליה תוספת.

חיים כץ: אנחנו אמרנו כאן שתהיה תוספת נוספת.

נועה בן שבת: היא באה גם בנוסף לתוספת של 1.92.

נועה בן שבת: בסדר.

חיים כץ: תהיה תוספת נוספת לגמלאים שהם ארבע דרגות מתחת לסולם.

חיים כץ: בעוד ארבע שנים הם יקבלו מענק נוסף.

יצחק גלנטי: ארבע ומעלה.

חיים כץ: ארבע ומעלה, מתחת לסולם.

חיים כץ: בעוד ארבע שנים הם יקבלו מענק נוסף של שישה אחוזים.

אסי מסינג: תוספת נוספת של שישה אחוזים.

חיים כץ: תוספת של שישה אחוזים לבסיס הפנסיוני.

אסי מסינג: שוב, מי שפרש במועד הזה, זה חל לגביו.

נועה בן שבת: גמלאי ותיק.

אסי מסינג: כן, גמלאי ותיק.

אסי מסינג: אלמלא תיקון החוק הזה יכול היה לצבור עוד ארבע דרגות למעלה.

חיים כץ: נכון.

ברק שטרוזברג: ברק שטרוזברג, סגן הממונה על השכר.

ברק שטרוזברג: לפרוטוקול.

ברק שטרוזברג: מבחינתנו ההסדר הזה הוא בעלות אפס.

ברק שטרוזברג: דהיינו, אנחנו נצטרך לקזז את העלות הנוספת הזאת ממקורות אחרים.

ברק שטרוזברג: כרגע נראה שאנחנו נפחית את הסדרי הרווחה שקבועים בהסכם הקיבוצי הזה.

ברק שטרוזברג: גמלאי שאמור לקבל 400 שקלים לחודש למשך שנה, הסכום הזה ירד למאתיים שקלים עד שנקזז את אותה עלות של שישה האחוזים הנוספים.

חיים כץ: אנחנו לא מדברים על כך שזה יכוסה על ידי הוועד.

ברק שטרוזברג: מה זאת אומרת?

חיים כץ: לא חשוב.

חיים כץ: אתה מבחינתך עשית את שלך.

ברק שטרוזברג: בסדר.

ברק שטרוזברג: לצורך העניין אני אומר שזה טעון עדין אישור דירקטוריון כי זה שינוי הסכם ואנחנו עד לסיום החקיקה נדאג שזה יקרה.

חיים כץ: בסדר גמור.

חיים כץ: סיום החקיקה יכול להיות ביום שני הקרוב.

ברק שטרוזברג: הם יושבים ביום חמישי ואנחנו נדאג שזה יקרה.

חיים כץ: הם יושבים מחר.

ענת ברוך: אני מקווה שנוכל להעלות את זה לסדר היום.

חיים כץ: תמיד יש לכם "שונות".

ברק שטרוזברג: כי אחרת, נצטרך למשוך את החקיקה.

מאיר אלבז: אפשר לזמן את נציגי הגמלאים לדיון?

חיים כץ: איזה דיון?

מאיר אלבז: לדיון הפנימי.

חיים כץ: איזה דיון פנימי?

חיים כץ: אני מבין שאתה עורך דין ואתה צריך לדבר.

מאיר אלבז: לא, ממש לא.

חיים כץ: גם לא ביקשת רשות לדבר, גם אין דיון פנימי וגם אתה נכנס למקום לא קיים.

חיים כץ: בניסוח עם אסי תכניסי אחר כך את ששת האחוזים האלה.

נועה בן שבת: אנחנו מדברים על אנשים שהיום נותרו להם ארבע דרגות.

חיים כץ: ארבע דרגות ויותר.

אסי מסינג: אמרנו שהשישה אחוזים יינתנו בעוד ארבע שנים מהחודש שלאחר החודש שבו חל מועד התיקון.

חיים כץ: נכון.

חיים כץ: יש שם הרבה אנשים צעירים, יש שם הרבה מאוד שאירים, יש אנשים עם פנסיה רפואית.

חיים כץ: הוותיקים ביותר, אין להם את הבעיה הזאת והם לא שם.

חיים כץ: הם קיבלו את המענקים.

חיים כץ: כאן זה תיקון עוולות שנוגע לחלשים ביותר.

חיים כץ: אלה לא הגמלאים הרגילים.

מיכאל בן-ארי: מי יכול עליך?

חיים כץ: מי שעובד ביושר ובהגינות, אי אפשר עליו.

נועה בן שבת: (ב) לגמלאי חברת חשמל שהוא גמלאי ותיק, שפרש מעבודתו בחברת החשמל לפני יום כ"ה בטבת התשע"א (1 בינואר 2011), תשולם תוספת לקצבה כמפורט להלן, לפי העניין: (1) לגמלאי שקצבתו מחושבת לפי דרגה מהדרגות המפורטות להלן, תשולם תוספת בעד קצבת חודש ינואר 2012 ואילך, בשיעור של שמונה אחוזים מקצבת הבסיס - (א) דרגה 27 ומעלה בדירוג המינהלי.

נועה בן שבת: (ב) דרגה 46 ומעלה בדירוג המקצועי.

נועה בן שבת: (ג) דרגה בסולם דרגות הבכירים בחברה.

נועה בן שבת: זה מונח שאתם יודעים מה הוא בדיוק אומר.

חיים כץ: כן, כולם יודעים.

נועה בן שבת: (2) לגמלאי שלא מתקיים לגביו האמור בפסקה (1), תשולם תוספת לקצבה בעד קצבת חודש ינואר 2012 ואילך, בשיעור של 12 אחוזים מקצבת הבסיס.

נועה בן שבת: (3) על אף האמור בפסקאות (1) ו-(2), לגמלאי שפרש מעבודתו בחברת החשמל לפני יום ה' בטבת התשס"ט (1 בינואר 2009), והדרגה שלפיה מחושבת קצבתו הועלתה במהלך שנת 2011, תשולם תוספת בעד קצבת חודש ינואר 2012 ואילך, בשיעור מקצבת הבסיס השווה להפרש שבין 12 אחוזים לבין השיעור הקובע.

נועה בן שבת: לעניין זה, "השיעור הקובע" – היחס שבין הסכומים המפורטים להלן, כערכם ביום ו' בטבת התשע"ב (1 בינואר 2012) - (א) ההפרש שבין סכום הקצבה שלה זכאי הגמלאי לאחר ההעלאה בדרגה לבין סכום הקצבה שלה היה זכאי אלמלא ההעלאה כאמור.

נועה בן שבת: (ב) סכום הקצבה שלה היה זכאי הגמלאי אלמלא ההעלאה בדרגה.

נועה בן שבת: (ג) לגמלאי בחברת החשמל שהוא גמלאי ותיק תשולם תוספת בעד קצבת חודש ינואר 2013 ואילך, בשיעור של 1.

נועה בן שבת: 927 אחוזים מקצבת הבסיס.

נועה בן שבת: פרק ג': גמלאי ותיק של מעביד אחר 4.

נועה בן שבת: החלת המנגנון לעדכון המשכורת הקובעת (א) תוקן לאחר יום תחילתו של חוק זה הסכם פנסיה תקציבית החל לגבי עובדיו של מעביד אחר, כולם או חלקם, והתיקון האמור כולל שינוי במנגנון עדכון הקצבה, למנגנון האמור בסעיף 2, רשאי שר האוצר לקבוע בצו, באישור ועדת העבודה, הרווחה והבריאות של הכנסת, כי הוראות סעיף 2 יחולו, בשינויים המפורטים בסעיף קטן (ב), על גמלאי של מעביד אחר שהוא גמלאי ותיק, ובלבד שמתקיים המפורט להלן, לפי העניין: (1) לגבי מעביד אחר שחל לגבי עובדיו הסכם קיבוצי – התיקון להסכם הפנסיה התקציבית נעשה באמצעות הסכם קיבוצי.

נועה בן שבת: (2) לגבי מעביד אחר שלא חל לגבי עובדיו הסכם קיבוצי – התיקון להסכם הפנסיה התקציבית נעשה באופן שבו נעשה הסכם הפנסיה התקציבית.

נועה בן שבת: אני רוצה לציין שכאשר מפנים כאן להסכם פנסיה תקציבית אחר שהוא לא נעשה בהסכם קיבוצי, זה נשמע דבר מאוד משונה.

נועה בן שבת: שאלתי את חבריי מהאוצר למה הכוונה והבנתי שאין דבר כזה.

נועה בן שבת: זאת אומרת, אתם לא יודעים על דבר כזה.

אסי מסינג: לא שאנחנו לא מכירים.

נועה בן שבת: אתם לא מכירים דבר כזה אלא שאתם כותבים את זה למען הזהירות, כדי שאם הפנסיה התקציבית לא נקבעה בהסכם קיבוצי, זה ייעשה כך.

נועה בן שבת: (ב) קבע שר האוצר צו כאמור בסעיף קטן (א), יחולו הוראות סעיף 2 על גמלאי ותיק כאמור באותו סעיף קטן, בשינויים אלה: (1) ההגדרה "המשכורת הקובעת" תיקרא לעניין זה, כך: "המשכורת הקובעת" – רכיבי המשכורת המובאים בחשבון בכפוף להוראות סעיף 29 לחוק יסודות התקציב – אין לנו כאן את ההוראות המגבילות – לצורך חישוב הקצבה שלה זכאי גמלאי של מעביד אחר שהוא גמלאי ותיק, לפי הסכם פנסיה תקציבית, במועד שיקבע שר האוצר בצו לפי סעיף זה, כפי שהם מעודכנים לפי הוראות סעיף 2.

נועה בן שבת: כל קביעות כמובן באישור הוועדה.

אסי מסינג: נצטרך להוסיף כאן את חוקי התקציב לשנים 1982 ו-1983.

חיים כץ: כן.

חיים כץ: בסדר.

חיים כץ: היכן שיש אישור של שר האוצר, יש אישור של הוועדה.

נועה בן שבת: כן.

נועה בן שבת: בסעיף הזה, כן.

נועה בן שבת: (2) "המדד הקודם" לעניין העדכון הראשון כאמור בסעיף 2, יהיה מדד החודש שקדם לחודש שבו חל המועד שקבע שר האוצר כאמור בהגדרה "המשכורת הקובעת" שבפסקה (1).

נועה בן שבת: לסעיף קטן (ג).

נועה בן שבת: אני רוצה לבקש להוסיף, כיוון שהתנאים הם שמדובר בהסכם מיטיב, לפחות איזושהי הנחיה לשיקול הדעת של שר האוצר.

נועה בן שבת: אני מציעה להוסיף את סעיף קטן (ג).

נועה בן שבת: (ג) לא ייתן שר האוצר צו כאמור בסעיף קטן (א) אלא אם כן שוכנע כי תיקון הסכם הפנסיה התקציבית מיטיב עם הגמלאים הוותיקים, בין היתר בהתחשב בתשלום תוספות לקצבה כאמור בסעיף 5.

אסי מסינג: בהקשר הזה אנחנו התייחסנו במפורש בדברי ההסבר להצעת החוק שההגדרה מהו הסדר מיטיב לא מפורשת אלא נתונה לפרשנויות ולחילוקי דעות.

אסי מסינג: לכן דומני שבעצם הוספת ועדת העבודה והרווחה כגורם שמאשר את תחולתו של ההסכם, די והותר בכך כדי שגם שר האוצר וגם הוועדה יבחנו את השיקולים הנדרשים על מנת שאפשר יהיה להחיל את ההסכם.

אסי מסינג: די בזה ואין צורך לקבוע סעיפים שעשויים להיות במחלוקת.

חיים כץ: בסדר גמור.

חיים כץ: אני מקבל את זה.

נועה בן שבת: אם כן, סעיף קטן (ג) לא יופיע.

חיים כץ: לא.

נועה בן שבת: 5.

נועה בן שבת: החלת תשלום התוספות לקצבה כלל התיקון להסכם פנסיה תקציבית האמור בסעיף 4, גם תשלום תוספות לקצבה לגמלאים של המעביד האחר, יחיל שר האוצר, בצו כאמור באותו סעיף, את תשלום התוספות לקצבה שנקבעו באותו תיקון על גמלאי של מעביד אחר שהוא גמלאי ותיק, ובלבד שמתקיימים לגבי אותו גמלאי התנאים לתשלום התוספות שנקבעו בתיקון האמור, לרבות לעניין מועד הפרישה.

נועה בן שבת: 6.

נועה בן שבת: עדיפות הוראות לפי חוק זה יחולו על אף האמור בכל דין לעניין זכות לקצבה או בכל הסכם לעניין כאמור, לרבות הסכם קיבוצי.

נועה בן שבת: 7.

נועה בן שבת: ביצוע שר האוצר ממונה על ביצועו של חוק זה.

נועה בן שבת: 8.

נועה בן שבת: תחילה תחילתו של חוק זה ביום ז' בטבת התשע"ב (2 בינואר 2012).

מאיר אסרף: עורך דין מאיר אסרף.

מאיר אסרף: אני מייצג את ועדי הגמלאים של צפון ודרום.

מאיר אסרף: ברשותך אדוני, שתי הערות לגבי החוק שמונח כאן.

מאיר אסרף: אנחנו ביקשנו בנייר העמדה שהגשנו לוועדה להוסיף סעיף מטרה שמדבר על כך שמטרת החוק היא להיטיב.

מאיר אסרף: אני מבקש לתקן את מה שנאמר שם ולתקן את זה כי המשמעות היא בעצם לשמר.

מאיר אסרף: אנחנו מבקשים מאדוני להוסיף סעיף מטרה האומר: מטרתו של חוק זה לשמר את זכויותיהם של הגמלאים.

מאיר אסרף: לכן, בהמשך, אנחנו מבקשים להוסיף סעיף של שמירת זכויות אשר לא הוסדרו בחוק זה.

מאיר אסרף: לשון הסעיף שאנחנו מציעים: אין בכוחן של הוראות חוק זה כדי לפגוע בזכויות מוקנות אשר אינן קשורות בנושאים הוגדרו בו בעניין שינוי שיטת הצמדה למדד או לקידום בדרגות.

חיים כץ: מה זה זכויות מוקנות?

חיים כץ: קבלת דרגה.

מאיר אסרף: כל זכות.

נועה בן שבת: אם זה לא נוגע לחוק זה, מאיפה המחשבה תחילה שיכולה להיות לחוק הזה השפעה?

מאיר אסרף: החוק הזה הוא חוק שנועד והגישו אותו אחרי שלא הצליחו ליישם הסכם קיבוצי.

מאיר אסרף: הדבר מופיע בדברי ההסבר להצעת החוק שם מצוין הסכם קיבוצי שנחתם.

מאיר אסרף: יש מסמך של היועץ המשפטי לממשלה שקובע שהדברים האלה צריכים להתבצע בחקיקה וזה דבר שהוא למען הזהירות כדי לא לפגוע בזכויות.

מאיר אסרף: לכן יש להיזהר לא לפגוע בזכויות גם במהלך הליך החקיקה.

מאיר אסרף: זה לעניין שמירת הזכויות.

חיים כץ: יש לי אליך שאלה.

חיים כץ: הגמלאים האלה שאתה מייצג אותם, אלה שהם בשיא סולם הדירוג, רוצים להישאר לא צמודים לשום מקום אלא רק לסולם?

חיים כץ: אלה שאתה מייצג אותם, הם בשיא סולם הדירוג, הם רוצים להישאר צמודים רק לסולם ולהסכמי שכר אבל לא להצמדה?

חיים כץ: אתה בטוח שהם רוצים את זה?

מאיר אסרף: האנשים שאני מייצג הם ועדי גמלאים שנבחרו לפי חוקת ההסתדרות והם מייצגים.

חיים כץ: אתה לא עונה לשאלתי.

חיים כץ: אתה יודע לענות לי או שאני אתן לגמלאים לענות.

מאיר אסרף: אני אשמח אם הם ישיבו.

יעקב רובין: אני יושב ראש גמלאי מרחב צפון.

חיים כץ: אתה בשיא סולם הדירוג?

יעקב רובין: כן, אני בשיא סולם הדירוג.

חיים כץ: אתה רוצה להישאר צמוד לדרגות?

יעקב רובין: לא אמרתי את זה.

חיים כץ: אני שואל אם אתה רוצה.

יעקב רובין: אנחנו בעד ההסכם ואנחנו בעד ההצמדה אבל אנחנו מבקשים תיקונים קטנים ביותר בתוך ההסכם הזה שאני חושב שהם לטובת הכלל ולא רק לטובת הוותיקים או החדשים או אלה שיהיו.

חיים כץ: לא עשינו תיקונים?

יעקב רובין: עשיתם.

חיים כץ: אתה מבין שההסכם הזה הוא הסכם פרובלמטי?

חיים כץ: אתה מבין שיש הרבה שרוצים שהוא לא יהיה?

חיים כץ: אתה מבין שתפסת מרובה לא תפסת?

יעקב רובין: ברור.

חיים כץ: אתה מבין שהוא מיטיב אתך, עם הגמלאים שאתה מייצג שהם מהווים שמונים אחוזים ונעשה עוול אם לא נעביר להם את ההסכם?

יעקב רובין: ברור, אבל יש רק בקשה אחת.

יעקב רובין: אנחנו צריכים גם לשים עין על העתיד לבוא.

חיים כץ: שמנו כאן אישור ועדה וזה אומר הרבה.

חיים כץ: ברגע ששמנו אישור ועדה, זה אומר שיש פיקוח.

חיים כץ: נכון שהיום אני כאן ומחר יבוא מישהו יותר טוב.

חיים כץ: אני יודע כבר מי יבוא.

חיים כץ: יבוא מישהו יותר טוב.

קריאה: אבל שלא ישנה את ההחלטה.

חיים כץ: אל תדאג.

חיים וינר: חיים וינר, סגן יושב ראש ועד גמלאי צפון.

חיים וינר: בתזכיר שהגשנו כתבנו שעקרונית אנחנו לא מתנגדים להסכם.

חיים וינר: ההסכם נחקק כבר ב-2008 בין ההסתדרות והממשלה ואנחנו לא נגד.

חיים כץ: כסגן יושב ראש הגמלאים של מחוז צפון, אני רוצה לומר לך שההסתדרות לא מחוקקת חוקים.

חיים כץ: ההסתדרות יכולה לעשות הסכמים.

חיים וינר: אני מקבל את התיקון.

חיים כץ: לצערי חוקקו חוק בנושא הפנסיה הצוברת, למרות שאולי היום זה לא כל כך לצערי.

חיים וינר: אני מקבל את התיקון.

חיים וינר: טעיתי.

חיים וינר: הסכם קיבוצי.

חיים וינר: אני רוצה לומר שאנחנו לא הולכים נגד ואנחנו גם מודים לך על דברים רבים שעשית כאן ומעריכים אותם.

חיים וינר: יש לנו חשש, כתוצאה מהרבה מאוד דברים שקרו תוך כדי, ואנחנו מנסים להבטיח.

חיים וינר: היום דור ב' מנהל את העניינים ואנחנו, דור א', מרגישים נפגעים ואולי נפגעים פחות או יותר.

חיים וינר: אנחנו חוששים שאם מחר יהיה דור ג' עם פנסיה תקציבית, הוא יסדר את דור ב' ואותנו.

חיים וינר: אנחנו מבקשים את הביטחון ואת ההרגשה בסעיפים האלה, דבר שייתן לנו את ההרגשה הטובה.

חיים כץ: באיזה סעיפים?

חיים וינר: אנחנו מבקשים שלא תהיה פגיעה.

חיים וינר: אנחנו מבקשים לומר ש"אין באמור בחוק זה בכדי לגרוע או לפגוע בזכויות קיימות של גמלאי חברת חשמל".

חיים וינר: זה לא מסובך.

נועה בן שבת: אפשר להגיד שאין בזה גם לפגוע בהרבה דברים אחרים.

חיים כץ: אין בחוק הזה כל סיבה לפגוע במצב המשכנתא של הבית שלך.

חיים כץ: זה לא נוגע לעניין.

חיים כץ: אני מחוקק חוק שנוגע לעניין.

חיים כץ: אני מדבר על השכר הפנסיוני שלך לא על התנאים הנלווים שלך.

חיים כץ: אני מדבר רק על הפנסיה.

חיים כץ: אם אתה מקבל ארוחת צהרים בחברת חשמל, החוק הזה לא מונע את זה.

חיים כץ: החוק הזה נוגע לתשלום החודשי שלך, על בסיס הפנסיה.

חיים כץ: החוק הזה לא בא לעשות לך שום דבר רע.

חיים כץ: אם הוא היה בא לעשות לך דבר רע ואני לא עורך דין שלך, לא הייתי מעביר אותו.

חיים כץ: אני בא משם.

חיים כץ: אם היה נדמה לי שזה עושה לך רע, לא הייתי מעביר אותו.

חיים כץ: אם לא היו נותנים לי את הפיצוי לחלשים, גם לא הייתי מעביר אותו.

חיים כץ: אני חושב שבקונסטלציה הקיימת עשינו הסכם שהוא טוב לכם, הוא מפצה אתכם באמת.

חיים כץ: אני יושב כאן על מעבר מפנסיה תקציבית לפנסיה צוברת של הצבא והמשטרה.

יעקב רובין: הם קיבלו הרבה יותר.

חיים כץ: הם לא קיבלו כלום.

חיים כץ: הם לא קיבלו כלום.

חיים כץ: בזמן שאתה קיבלת כל שנתיים דרגה והגעת לשיא הסולם, הם לא קיבלו כלום.

יעקב רובין: אדוני, 75 אחוזים מאתנו לא קיבלו שום דרגה.

חיים כץ: תן לי לסיים את המשפט.

חיים כץ: כשהם יצאו לפנסיה, יש בהם אנשים שמחפשים אוכל בזבל.

חיים כץ: אני רואה את הפנסיות, אני יודע מה קורה ואני בקיא בנושא, אם לא כמוך, בערך כמוך.

חיים כץ: אני רואה מה קורה.

חיים כץ: אני אומר לך שזה הסכם מיטיב.

יעקב רובין: על החלק המיטיב, אנחנו מודים לכבודו.

יעקב רובין: הוא בסדר.

נועה בן שבת: אם היה משתמע מהחקיקה שזה ממצה את הזכויות או משהו כזה, היינו צריכים לשמור.

חיים כץ: אז לא היינו נותנים.

חיים כץ: אנחנו לא פוגעים בזכויות שלא נוגעות בהסכם הזה.

חיים כץ: אדוני, חבר הכנסת שלעבר, יצחק גלנטי.

חיים כץ: כשהיית כאן, הייתה לך הזדמנות לעשות את זה.

יצחק גלנטי: אני אענה לך בארבע עיניים.

יצחק גלנטי: לאור ניסיון העבר שהיה לי בחברת חשמל – וזה ניסיון לא קטן אלא ניסיון של ארבעים שנות עבודה - במהלך אותן ארבעים שנות עבודה אלה מצאנו את עצמנו לא פעם בשינויים של סולם הדרגות.

יצחק גלנטי: אנחנו מדברים כעת בהסתמך על סולם הדרגות הקיים.

יצחק גלנטי: מחר יכולים לבוא ולעשות לנו תרגיל ולחזור בחזרה לסולם דרגות לפי א', ב', ג' וכולי.

חיים כץ: נגיד.

יצחק גלנטי: אז המחיר לדרגה יהיה שונה לחלוטין מאשר המחיר לדרגה כפי שהוא היום.

חיים כץ: היום יש לך ביד כלוב מלא ציפורים, אתה רוצה ללכת לכך שאולי יפתחו דרגה חדשה ואז אתה תקבל אותה או לא תקבל אותה?

חיים כץ: אני יודע שאתה לא מתכוון לכך.

יצחק גלנטי: אדוני היושב ראש, יש לי לא מעט ניסיון עם ציבור מייצגי האוצר.

חיים כץ: אני מאמין בוועד שלכם.

חיים כץ: אני אתן לך גילוי נאות.

חיים כץ: אני יושב ראש ארגון התעשייה האווירית ויש לנו 10,000 גמלאים.

חיים כץ: בהסכם שלנו הגמלאים מקבלים שי פסח כמו שמקבלים העובדים.

חיים כץ: מקבלים מאתיים דולר.

חיים כץ: 10,000 עובדים, הסכום הוא שני מיליון דולר.

חיים כץ: באה ההנהלה ושאלה למה, נשנה את ההסכם, ניתן להם משהו קטן וניתן את השי הראשי בראש השנה.

חיים כץ: כל עוד אני שם, לא נתתי שזה יקרה, אבל אני יודע מה יקרה אחרי?

חיים כץ: לא יודע אבל אני לא מחוקק חוק שזה יהיה.

חיים כץ: אני לא נותן.

חיים כץ: הם באים ואומרים שייתנו לעובדים מעט יותר ואת שני מיליון דולר האלה, יחלקו לעובדים בשנה הזאת.

חיים כץ: הם מציעים שיעשו מצ'ינג, חמישה מיליון לעובדים וחמישה עובדים להנהלה.

חיים כץ: אני לא נותן גם אם יתהפך העולם.

חיים כץ: גם הוועד שלכם שומר עליכם.

חיים כץ: הוועד שלכם שומר עליכם ולא יעזור כלום.

חיים כץ: הוא יודע שמחר הוא אצלכם.

חיים וינר: אדוני, את זה בדיוק רציתי להבטיח, את מה שאתה אומר.

חיים כץ: אנחנו נמצאים ברגע נתון ובמקום מסוים.

חיים כץ: אנחנו לא יכולים לתת הבטחה לחיים.

חיים כץ: מה שהולך היום עם הפנסיות – ואתה זכית לפנסיה ואני כנראה אזכה לפנסיה בתוקף היותי לא חבר כנסת אלא עובד בתעשייה האווירית – לחבר הכנסת היום אין פנסיה מובטחת כפי שיש לך.

חיים כץ: יש לו פנסיה צוברת שהוא יקבל אותה בגיל 67 כשהוא לא יודע מה המקדם והוא גם לא יודע מה גובהה.

חיים כץ: הוא לא יודע מה המקדם, לכמה תשלומים יחלקו והוא לא יודע מה יקרה עד אז והיא מאוזנת אישית בורסאית.

חיים כץ: אין לו פנסיה.

חיים כץ: אין לו שום הבטחה.

חיים כץ: אין לו את מה שמבטיחים לך כאן היום.

חיים כץ: אין לו את זה.

יצחק גלנטי: כל הפנסיות החדשות.

יצחק גלנטי: הם אכלו אותה בגדול.

חיים כץ: אכלו או לא אכלו, אבל אני אומר מה יש.

יצחק גלנטי: נושא להצעת חוק בוועדת הכנסת.

חיים כץ: יש כאן הסכם שמדינת ישראל רצתה ללכת למהלך רחב, לבטל את הפנסיה התקציבית, לעבור לפנסיה צוברת ולהצמיד את הפנסיה למדד.

חיים כץ: אתם הייתם בנקודת זמן ובמקום כשרצו להעביר אתכם למדד, אבל הפועל היוצא שהייתם שם הוא שקיבלתם הסכם מיטיב ביחס למצבכם הקבוע.

חיים כץ: אם זה לא היה קורה, הפנסיה שלכם הייתה הולכת ונשחקת וכלום לא היה עוזר.

חיים כץ: כשאנחנו מסתכלים, רואים מה קורה עם המדד, מה קורה עם הפנסיות הצמודות לשכר ורואים מה עושים עם הצבא.

חיים כץ: לא נותנים לחיילים בקבע את האלפיים שקלים שנתנו לכל המשק כדי שלא יצמידו את הפנסיה.

חיים כץ: לוקחים בשבי את אנשי הקבע – סגנים וסרנים שהם אפילו לא פנסיונרים קבועים אלא חיילים בקבע במשך שנה-שנתיים כי הם קצינים – והם לא מקבלים את הכסף.

חיים כץ: אני רואה את המשחק.

חיים כץ: אני יושב כאן ואני חי את זה יום-יום ושעה-שעה.

חיים כץ: ההסכם הזה הוא הסכם מיטיב.

חיים כץ: מאיר, מה רצית לומר?

מאיר אלבז: מאיר אלבז, סגן יושב ראש הסתדרות הגמלאים.

חיים כץ: והוא בקיא בפנסיה.

מאיר אלבז: נכון.

חיים כץ: עבדת ב"אגד".

מאיר אלבז: נכון.

מאיר אלבז: 31 שנים הייתי יושב ראש ועד עובדי "אגד".

מאיר אלבז: הייתי גם בהנהלת מקפת הרבה שנים, כך שאני מכיר את הסיפור.

מאיר אלבז: אני אמרתי גם לחברים שבסך הכול החוק הזה בא להיטיב ולשמר דברים והם בעצמם מודים בכך.

מאיר אלבז: הם רצו את אותם תיקונים שצריכים אותם במסגרת ההסכם הקיבוצי ולאו דווקא במסגרת החוק.

מאיר אלבז: באמת הוועד דואג להם ואני אמרתי להם את זה אבל יש בעיה של שקיפות שלא משתפים אותם בקטעים מסוימים.

מאיר אלבז: לא לשולחן הזה.

מאיר אלבז: הייתי פונה ומבקש שישתפו אותם באותן נקודות מעבר.

מאיר אלבז: אי אפשר לשתף בכל נקודת זמן במשא ומתן את הגמלאים.

מאיר אלבז: בסך הכול הרי זה גם עתיד שלהם.

חיים כץ: עכשיו זה נגמר ואין בכך צורך.

חיים כץ: הפנסיה שלהם עכשיו צמודה למדד, לא מעניין אותם יותר הסכמי השכר, ההצמדה נעשית לשנה ולכן מה מעניין אותם מה מקבלים העובדים?

חיים כץ: לא מעניין אותם.

מאיר אלבז: כפי שאמרת, מחוץ לפנסיה יש עוד דברים אחרים וזאת הדאגה שלהם.

מאיר אלבז: הבהרת להם שזה לא נוגע לדברים אחרים והכל במסגרת ההסכם הקיבוצי.

מאיר אלבז: את זה כדאי להבהיר.

מאיר אלבז: אני רציתי להבהיר לעצמי את העניין של השישה אחוזים.

מאיר אלבז: הוא יינתן בעוד ארבע שנים לגבי כל אחד שההגדרה שלו גמלאי ותיק?

נועה בן שבת: היום.

נועה בן שבת: כן.

מאיר אלבז: זה יינתן בנוסף ל-1.90?

חיים כץ: כן.

מאיר אלבז: מכובד מאוד.

חיים כץ: אל תגיד את זה כי הם ייקחו את זה בחזרה.

חיים כץ: הרגשתי שאני חייב את זה לעצמי.

חיים כץ: אלה האוכלוסיות הכי חלשות, כאלה שיש להם ועדות רפואיות, ותק נמוך, יתומים ואלמנות.

חיים כץ: 400 אנשים.

מאיר אלבז: רק תשמור שזה יהיה באישור ועדת העבודה.

חיים כץ: זה עובר בחוק.

חיים כץ: זה כתוב בחוק.

מיכאל מקייה: אני היועץ המשפטי של הרשות לחשמל.

מיכאל מקייה: אנחנו לא הבענו לא תמיכה ולא התנגדות לחוק אלא ביקשנו להוסיף לתזכיר את ההיבטים הקשורים לתעריף החשמל.

מיכאל מקייה: צריך להבין שבגין הצעת החוק כרגע הוגשה בקשה על ידי חברת החשמל לתוספת בתעריף החשמל בסך של 2.5 מיליארד שקלים.

חיים כץ: אתה מדבר לפרוטוקול.

מיכאל מקייה: כן.

מיכאל מקייה: אני מדבר לפרוטוקול.

מיכאל מקייה: צריך להוסיף גם שמבחינה משפטית יש לרשות החשמל סמכות האם להכיר בסכום הזה או לא להכיר בסכום הזה כתוספת לתעריף החשמל.

חיים כץ: למה אתה אומר את זה כאן?

חיים כץ: כדי שאנחנו ניקח את זה בשיקולים שלנו אם לאשר את החוק או לא לאשר אותו?

מיכאל מקייה: כן.

חיים כץ: אתה בעד החוק או נגד החוק?

חיים כץ: תביע עמדה.

חיים כץ: אל תגיד שאתה מדבר אבל אתה לא משתתף.

חיים כץ: אם אתה מדבר, תביע עמדה.

מיכאל מקייה: אני אביע עמדה.

חיים כץ: אתה נגד החוק?

מיכאל מקייה: אני לא נגד החוק.

חיים כץ: אם אתה בעד החוק, תגיד שאתה בעד החוק.

חיים כץ: אם אתה נגד החוק, תגיד שאתה נגד החוק אבל אל תבוא ותגיד אמרנו להם.

מיכאל מקייה: אנחנו רק רוצים להבהיר דבר אחד.

מיכאל מקייה: הוצגה כאן עמדה לפיה אין לחוק הזה משמעות כספית ואין לחוק הזה משמעות כלכלית.

חיים כץ: מי אמר דבר כזה?

מיכאל מקייה: זה נאמר קודם.

מיכאל מקייה: החוק הזה מבחינתנו הוא סכום אפס.

מיכאל מקייה: הכספים האלה לכאורה כבר הופרשו.

חיים כץ: זה לא נאמר.

קריאה: לגבי התוספת של השישה אחוזים.

חיים כץ: השישה אחוזים שיינתנו בעוד ארבע שנים שזה פחות משישה מיליון שקלים.

מיכאל מקייה: יש דיון מאוד רחב, הרבה יותר רחב מהשניים וחצי מיליארד האלה בנושא פנסיות.

חיים כץ: אני לא יודע ואני לא נכנס לזה.

חיים כץ: זה לא היה כאן בדיון.

חיים כץ: צר לי שלא הבנת מה דובר כאן ובאת להקיש משהו שהוא לא במקומו.

חיים כץ: כאן דובר על תוספת שאני לא יודע אם היא שישה או חמישה מיליון שקלים או 6.2 מיליון שקלים.

חיים כץ: לא יודע אבל זה ייספג ולא מכאן.

חיים כץ: עלות החוק הזה, הוא יוצא מכאן כמו שהוא נכנס באותן עלויות.

חיים כץ: לא הוספנו בעלויות שקל אחד.

חיים כץ: עשינו בטוחות והגנות אבל לא הוספנו כסף.

דורון אהרון: אני רוצה לצאת להגנת חברי.

חיים כץ: מי אדוני?

חיים כץ: למה אתה חושב שהוא צריך הגנה?

דורון אהרון: אני אציג את עצמי.

דורון אהרון: אל תצעק עלי.

דורון אהרון: אני יודע לדבר בנחת.

דורון אהרון: אתה מאוד מלחיץ אותי כשאתה צועק.

דורון אהרון: אני דורון אהרן, אני חבר מליאת הרשות.

דורון אהרון: מה שמיכאל מנסה לומר לך במלים פשוטות זה מה שכתוב בתזכיר להצעת החוק.

דורון אהרון: כתוב כאן במפורש שסך המחויבות של חברת חשמל, "בהתאם למוצג בדוחות הכספיים של חברת חשמל זה מכבר, שינוי שיטת הצמדת הקצבאות תגדיל בעקבות קבלת החוק את סך המחויבויות האקטואריות של חברת החשמל ב-2.5 מיליארד שקלים".

דורון אהרון: אנחנו לא כאן כדי לחוות דעה אם החוק הזה טוב או לא טוב.

דורון אהרון: אני לא מכיר אותו מספיק טוב.

חיים כץ: לשם מה אתם כאן?

דורון אהרון: תן לי לסיים את דבריי.

חיים כץ: לא אתן לך לסיים.

חיים כץ: סלח לי, עוד מעט אני אוציא אותך מכאן.

חיים כץ: כאן תתנהג כמו בן אדם ולא כמו בריון.

חיים כץ: אם תתנהג כמו בן אדם ותדבר כמו בן אדם, דבר כמה שאתה רוצה ותגיד מה שאתה רוצה אבל לא כמו בריון.

חיים כץ: אתה לא בשכונה.

חיים כץ: בבקשה.

דורון אהרון: תודה רבה.

דורון אהרון: מה שמיכאל מנסה לומר לך זה שאנחנו ברחוב הסורג 1, ברשות החשמל, כשאנחנו נידרש להחיל את ההשלכות של הדבר הזה בתעריף החשמל, לא בטוח שאנחנו נדע איך לעשות את זה כי אם העלינו את תעריף החשמל בשלושים אחוזים בתקופה האחרונה – ואני אומר את זה לפרוטוקול, שלושים אחוזים – אני לא יודע מה יקרה כשיגידו לי שאעלה את זה בעוד שלושה אחוזים בגלל שיש את החקיקה הזאת ואני לא מחווה דעה האם החקיקה הזאת טובה או לא טוב.

חיים כץ: למה?

דורון אהרון: כי אני לא מכיר אותה מספיק טוב.

חיים כץ: למה אתה לא מחווה דעה?

דורון אהרון: כי אני לא מכיר אותה מספיק טוב.

חיים כץ: אתה יכול לומר שאתם מתנגדים לכל שינוי שיכול להעלות את מחיר החשמל לאזרחי מדינת ישראל, אתם לא בדקתם את זה נכון לעכשיו ואתם מבקשים להקפיא את החקיקה עד שתעשו בדיקה מקיפה.

דורון אהרון: אתה מציע לנו לעשות כך?

חיים כץ: אני לא מציע כלום.

חיים כץ: אני לא ברשות החשמל.

חיים כץ: אם הייתי ברשות החשמל, הייתי מציע או מייעץ.

דורון אהרון: אני אשקול את מה שאמרת.

חיים כץ: מצוין.

חיים כץ: מתי אתה רוצה לתת לי תשובה?

דורון אהרון: אני לא המחליט היחיד ברשות.

דורון אהרון: יש עוד חברים.

נועה בן שבת: יש לי עוד הערה אחת.

נועה בן שבת: בסעיף 6 אמרנו ש"ההוראות יחולו על אף האמור בכל דין לעניין זכות לקצבה".

נועה בן שבת: אולי אנחנו צריכים להגיד זכות לפנסיה כך שיהיה ברור שאנחנו לא מדברים על קצבה אחרת אלא על קצבה זאת.

חיים כץ: אם יש ניסוחים, הוועדה מסמיכה את היועצים המשפטיים לנסח את מה שאמרנו כאן.

אסי מסינג: יש לי עוד תיקון מוצע ועוד מספר הבהרות.

אסי מסינג: סעיף 8, סעיף התחילה, כרגע מדבר על תחילה רטרואקטיבית שאיננה נדרשת כי ממילא אנחנו מחילים את זה על תוספות ממועדים מסוימים וגם הבסיס הוא מדד דצמבר.

אסי מסינג: לכן להבנתי לא נדרש כאן תיקון רטרואקטיבי ולכן אפשר לומר: תחילתו של יום זה ביום פרסומו.

אסי מסינג: הכוונה הייתה שהוא לא יחול לפני ה-2 בינואר.

נועה בן שבת: הגשתם את זה בדצמבר, לא?

אסי מסינג: הגשנו בדצמבר ולכן הכוונה הייתה שהוא לא יחול לפני ה-2 בינואר.

אסי מסינג: לכן לא נדרשת כאן תחולה רטרואקטיבית.

ענת ברוך: בכל אופן אנחנו רוצים לעגן בהוראות חוק את ההצמדה למדד כבר החל מינואר 2012.

חיים כץ: עדיף לכם לעגן את זה בחוק מפברואר.

חיים כץ: המדד הצפוי אמור להיות שלילי.

אסי מסינג: במדד אנחנו לא משנים.

אסי מסינג: המדד הוא דצמבר 2011.

אסי מסינג: אין משמעות לתחולה הרטרואקטיבית של החוק ויכולות לעלות שאלות מדוע נדרשת כאן תחולה רטרואקטיבית כאשר בוודאי זה לא נדרש.

אסי מסינג: יש מספיק שאלות שעלולות להתעורר לגבי החוק הזה כך שלא צריך עוד.

קריאה: זה לא נוגע לא במועדי הצמדה ולא במועדי התשלום.

ענת ברוך: ברור.

ענת ברוך: בגלל שההצמדה בינואר 2013.

חיים כץ: לפרוטוקול, מי גברתי?

ענת ברוך: אני עורכת דין ענת ברוך מחברת החשמל.

ענת ברוך: ההצמדה בינואר 2013 תיעשה רטרואקטיבית מינואר 2012.

ענת ברוך: כלומר, צריך שיהיה ברור שהתקופה של ינואר 2012 כפופה להוראות החוק.

חיים כץ: אם כתוב מדד הבסיס, את לא צריכה.

אסי מסינג: אני אבהיר.

אסי מסינג: גם התיקון לחוק שירות המדינה (גמלאות) (תיקון מס' 50), מדבר על תשלומים אחורה ולא הייתה תחולה רטרואקטיבית.

חיים כץ: צודק.

חיים כץ: יש לך מדד בסיס להצמדה.

נועה בן שבת: אתה משלם עבור חודשים שעברו כבר.

אסי מסינג: נכון.

אסי מסינג: אין עם זה שום בעיה.

אסי מסינג: עשינו מספר רב של תיקונים כאלה.

אסי מסינג: אני אבהיר עוד דבר אחד בהקשר של זה.

אסי מסינג: חברת החשמל שילמה בשלב זה, וזה גם עלה בדיונים הקודמים, מקדמות על חשבון התוספות המשולמות לפי חוק זה.

אסי מסינג: לכן צריך להבהיר במפורש בסעיף התחילה שהתוספות כמובן יקוזזו.

נועה בן שבת: איזה תוספות?

אסי מסינג: תוספות ששולמו על חשבון חוק זה עוד לפני שהוא נכנס לתוקף.

חיים כץ: אנחנו מסכימים.

אסי מסינג: אני הכנתי סעיף שאפשר יהיה לנסח אותו.

נועה בן שבת: האם לצורך זה אתה לא צריך את מועד התחילה?

אסי מסינג: לא.

אסי מסינג: אני מציע לומר: תחילתו של חוק זה ביום פרסומו ולגבי התשלומים לקצבה המגיעים לפי חוק זה בעד קצבאות חודש ינואר 2012 עד החודש שלאחר החודש שבו פורסם חוק זה, יקוזזו סכומים ששולמו לזכאים על חשבון אותן תוספות.

קריאה: הכוונה שלא תקבל פעמיים.

אסי מסינג: כן.

אסי מסינג: עוד מספר הבהרות מאחר שעלו אגב הדיונים בהצעת החוק מספר שאלות ותהיות.

אסי מסינג: אנחנו לכן מבקשים להבהיר מספר דברים.

חיים כץ: אתה מדבר לפרוטוקול?

אסי מסינג: כן.

אסי מסינג: ראשית, למען הסדר הטוב, לעניין חריגות שכר כלשהן שהופקדו בגין רכיבי שכר לקופה מרכזית לקצבה שבה חברת החשמל היא עמית.

אסי מסינג: מובן מאליו, בהתאם להוראות הדין, שככל שהופקדו הפקדות כאלה, תהיה השבה של אותם סכומים מהקופה מכיוון שהוראות הדין אינן מאפשרות להפקיד רכיבים שהם אינם.

אסי מסינג: זה המשלים של ההוראות כאן שהוכללו לעניין סעיף 29.

אסי מסינג: הדבר השני.

אסי מסינג: יש כרגע הסדרה חדשה, תקנות וחוזר שבכוונת אגף שוק ההון להחיל לגבי עניין קופות מרכזיות לקצבה בכל מה שקשור לנמלים, לדואר ולחברת החשמל.

אסי מסינג: בין היתר מתייחס גם לעניין אופן ההפקדות לקופה המרכזית לקצבה, שיעור המזערי שצריך להפקיד והשיעור המרבי.

חיים כץ: במה זה נוגע לחוק?

אסי מסינג: מאחר שבדברי ההסבר ניתנה התייחסות מפורשת לאופן ההפקדות של הקופה המרכזית לקצבה, אנחנו רק מבהירים שכמובן אין בזה שום התייחסות, להבנתי זה מובן מאליו אבל מאחר שעלו איזה שהן תהיות, אני פשוט מבהיר שבוודאי שאין בחוק הזה כדי לשנות מכל האמור.

חיים כץ: אסי, כל המחלוקות האחרות שלך, אנחנו לא הבמה לטיעונים שלך או שתגנוב דברים קטנים כדי לבוא אחר כך ולומר אמרתי לכם.

אסי מסינג: חלילה.

חיים כץ: מה שאתה עושה לא הגון ולא הוגן.

אסי מסינג: שלא תובן הבנה כזאת.

אסי מסינג: אין כאן שום ניסיון לגנוב שום דבר אלא רק להבהיר שמאחר שההוראות דברי ההסבר התייחסו לאופן ההפקדה לקופה.

חיים כץ: בסדר.

חיים כץ: אמרת את מה שאמרת.

אסי מסינג: היו דיונים בעניין הזה.

חיים כץ: בסדר, אבל זה לא מעניין את הוועדה.

אסי מסינג: אני רק הבהרתי.

חיים כץ: זה לא מעניין את הוועדה.

חיים כץ: אם המגמה שלך היא להמשיך באותה דרך, תעצור ואל תמשיך.

אסי מסינג: לא, הערה אחרונה לגבי דברי ההסבר.

חיים כץ: דברי ההסבר לא חשובים לחוק.

חיים כץ: אתה רוצה ללכת צעד אחד קדימה ולהרוויח.

אסי מסינג: ממש לא.

אסי מסינג: אין שום כוונה כזאת אלא רק להבהיר את המצב כהווייתו.

אסי מסינג: אין שום כוונה שאגב הודעות שלי בפרוטוקול ישתנה המצב.

חיים כץ: אתה רוצה להבהיר את דברי ההסבר?

אסי מסינג: לא.

אסי מסינג: אני רק הבהרתי מצב כי ביקשו ממנו במשרדי הממשלה השונים להבהיר ואני מבהיר.

חיים כץ: אתה עושה כל מה שמבקשים ממך.

חיים כץ: אם אני אבקש ממך לא להבהיר כלום, לא תבהיר?

אסי מסינג: אם תבקש.

חיים כץ: אני חושב שהבהרת מספיק.

אסי מסינג: דבר אחרון.

אסי מסינג: צוטטו דברי ההסבר בכל מה שקשור להשפעות על מהלך הדוחות הכספיים של חברת החשמל ותעריף החשמל.

אסי מסינג: צוטט כאן החלק הראשון וכמובן צריך להתייחס כמכלול לכל הפסקאות שמתייחסות למצב הזה ולא לחינם מדובר בארבע או בחמש פסקאות שמתארות את המצב.

אסי מסינג: אם כמובן ירצו שנרחיב, אנחנו נרחיב.

חיים כץ: זה לא רלוונטי לזה.

חיים כץ: זה לא רלוונטי.

חיים כץ: אנחנו נעבור להצבעה על הצעת החוק כפי שהוקראה עם התיקונים כפי שהוקראו.

חיים כץ: בעד אישור הצעת החוק – פה אחד הצעת החוק אושרה הצעת החוק עם התיקונים כפי שהוקראו אושרה בוועדה כהכנה לקריאה שנייה ושלישית.

חיים כץ: בלי שום קשר, יש כאן מחויבות פנימית לסגור מהלך פנימי.

חיים כץ: לפני העלאת החוק הזה לדיון היום, אני מקווה שיסוכם ויאושר על ידי הצדדים כך שלא יצטרך לבוא לוועדה כי אין קשר לוועדה אלא אלו הסכמות פנימיות בין הגורמים השלטוניים לבין חברת החשמל.

חיים כץ: בכל אופן, אנחנו נעשה כמיטב יכולתנו שביום שני גם מליאת הכנסת תאשר את החוק בקריאה השנייה והשלישית.

חיים כץ: תודה רבה.

חיים כץ: הישיבה נעולה.